ДОКЛАД ЗА ДЕЙНОСТТА НА БЪЛГАРСКАТА ФЕДЕРАЦИЯ ПО ХОКЕЙ НА ЛЕД ЗА ПЕРИОДА 2020 - 2021 ГОДИНА



Българската федерация по хокей на лед /БФХЛ/ е сдружение регистрирано за спортна дейност в обществена полза, със седалище: гр. София 1040, бул. “Васил Левски” 75. Административната дейност на БФХЛ е локализирана на адреса на управлението. Дружеството няма регистрирани клонове в страната и чужбина.

[bookmark: _GoBack]Основната дейност на Федерацията е свързана с развитие и популяризиране на спорта Хокей на лед. И през сезон 2020-2021, за поредна година ни бе отказано финансиране от Министерството на младежта и спорта. БФХЛ отново разчиташе на собствени средства.

Настоящият доклад обхваща периода юни 2020 - май 2021 година. 
Веднага след първата вълна от епидемията от Covid започнахме с тренировки на лед за проекто национални отбори до 18 год, до 15 год. и женски национален отбор по хокей на лед.

Подготовката на юношите продължи до края на август 2020, а жените се готвеха целогодишно.

Отново през юни 2020 година, за четвърта поредна година, проведохме подготовка на вратарската школа, която продължи 11 месеца и беше преустановена с приключването на сезона през май 2021 година.
За поредна година БФХЛ спечели и организира програма “Хокей срещу хазарт”. Ледени занимания се проведоха юли и август на пързалка “Славия”, а през септември и октомври - в Зимния дворец на спорта.

Националният отбор по хокей на лед проведе лагер за индивидуална подготовка и усъвършенстване на играчи до 18 години. Лагерът се проведе през септември 2020 г на пързалка “Славия”.

След многократно отлагане на Държавния спортен календар заради пандемията от Covid през януари 2021 г. БФХЛ стартира и проведе държавните си първенства във възрасти до 10 години, до 12 години, до 14 години, до 16 години, до 18 години и мъже. Бяха изиграни 152 мача и не се наложи допълнително съкращаване на предвидените срещи.

За първи път в мъжкото първенство участваха 7 отбора, като след баражи 6 от тях се включиха пълноценно в шампионата.

За първи път финалите от Държавното първенство - мъже, бяха предавани пряко по телевизия Канал Т1. За подкрепата в организацията БФХЛ получи благодарности и положителни отзиви.

Към края на сезона успяхме да организираме и изиграем няколко приятелски международни срещи.

След 5-седмичен лагер юношите до 18 години приеха връстниците си от Босна и Херцеговина. Целогодишната си ледена подготовка за Олимпийската квалификация в Исландия за женския национален отбор завърши с изиграване на два мача в Белград.

На току-що провелия се конгрес на IIHF в Рига Българската федерация по хокей на лед получи домакинство за световно първенство през март 2022 - юноши, дивизия 2В.

С получаването на домакинство БФХЛ затвърди добрите си позиции и авторитет на добър организатор в IIHF.

БХФЛ не успя да спечели участие в ежегодната програма на ММС срещу хазарта и други зависимости. 

